【五種不翻】
（丁福保《佛學大辭典》）
（名數）唐玄奘立五種不翻之規：
一、秘密之，故不翻，如陀羅尼者。
二、含多義，故不翻，如薄伽梵之語具六義者。
三、此方所無，故不翻，如閻浮樹者。
四、順於古例，故不翻，如阿耨菩提者。是非不可翻，以摩騰以來常存梵音故也。
五、為生善，故不翻，如般若者。謂般若二字，聞之者生信念，以如譯為智慧，則生輕淺之意故也。見名義集序。

（明，一如《三藏法數》）
﹝出翻譯名義﹞
　　翻即翻譯，謂譯彼梵音而成此華言也。不翻者，以此五種，不可翻故也。
　　〔一、秘密不翻〕，微妙深隱曰秘，互不相知曰密。謂諸陀羅尼，是佛秘密之語，經中悉存梵語，是為秘密，故不翻也。（梵語陀羅尼，華言總持，亦云咒也。）
　　〔二、多含不翻〕，謂如梵語薄伽梵，具含自在、熾盛、端嚴、名稱、吉祥、尊貴等六義，經中但存梵語，是為多含義，故不翻也。
　　〔三、此方無不翻〕，謂如梵語閻浮提，華言勝金洲。西域有樹名閻浮樹，下有河，河有金沙，故名勝金。今不言勝金者，以此方無此樹，故諸經中但存梵語，是為此方無，故不翻也。
　　〔四、順古不翻〕，謂如梵語阿耨多羅三藐三菩提，華言無上正等正覺。雖有此翻，然自漢摩騰法師已來，經中但存梵語，是為順古，故不翻也。
　　〔五、尊重不翻〕，謂如梵語般若，華言智慧。大智度論云：般若實相，甚深尊重，智慧輕薄，是故但云般若而不言智慧，是為尊重，故不翻也。

附：
《大智度論》：「『不可稱』者，『稱』名智慧；般若定實相甚深極重，智慧輕薄，是故不能稱。又般若多，智慧少，故不能稱。又般若利益處廣，未成，能與世間果報；成已，與道果報。又究竟盡知故名『稱』。般若波羅蜜無能稱知——若常若無常、若實若虛、若有若無。如是等『不可稱』義，應當知。」

【阿僧祇】
（丁福保《佛學大辭典》）
（雜語）Asamkhya，舊稱阿僧祇。譯曰無數。或作無央數。印度數目名。智度論曰：「僧祇秦言數，阿秦言無。」新稱阿僧企耶。譯曰無央數。玄應音義二十四曰：「阿僧企耶，此云無央數。舊言阿僧祇，訛略也。」按阿僧祇為數之極。以萬萬為億、萬億為兆計之。一阿僧祇凡一千萬萬萬萬萬萬萬萬兆。梵，又，Asamkhyeya。

（宋，普潤法雲《翻譯名義集》）
或阿僧企耶，此云無央數。楚詞云：時猶未央。王逸曰：央，盡也。大論云：僧祗，秦言數；阿，秦言無。問：幾時名阿僧祇？答：天人中能知算數者，極數不能知，是名一阿僧祇。如一一名二，二二名四，三三名九，十十名百，十百名千，十千名萬，十萬名億，千萬億名那由他，千萬那由他名頻婆，千萬頻婆名迦他，過迦他名阿僧祗。菩薩地持經云：一者，日月晝夜歲數無量，名阿僧祗；二者，大劫無量，名阿僧祗。

【十二部經】（十二分教）
[bookmark: _GoBack]（丁福保《佛學大辭典》）
（術語）一切經分為十二種類之名。據智度論三十三之說，
一、修多羅Sutra，此云契經。經典中直說法義之長行文也。契經者，猶言契於理契於機之經典。
二、祇夜Geya，譯作應頌，又作重頌。應於前長行之文重宣其義者，即頌也。凡定字句之文體，謂為頌。
三、伽陀Gatha，譯作諷頌又作孤起頌。不依長行，直作偈頌之句者。如法句經是也。
四、尼陀那Nidana，此譯因緣。經中說見佛聞法因緣，及佛說法教化因緣之處。如諸經之序品，即因緣經也。
五、伊帝目多Itivrtaka，此譯本事。佛說弟子過去世因緣之經文。如法華經中藥王菩薩本事品是也。
六、闍多伽Jataka，此譯本生。佛說自身過去世因緣之經文也。
七、阿浮達摩Adbhuta-dharma，新云阿毘達磨。此譯未曾有。記佛現種種神力不思議事之經文也。
八、阿波陀那Avadana，此譯譬喻。經中說譬喻之處也。
九、優婆提舍Upadesa，此譯論義。以法理論義問答之經文也。
十、優陀那Udana，此譯自說。無問者，佛自說之經文。如阿彌陀經是也。
十一、毗佛略Vaipulya，此譯方廣。說方正廣大之真理之經文也。
十二、和伽羅Vyakarana，譯授記。於菩薩授成佛之記之經文也。
此十二部中修多羅與祇夜及伽陀三者，為經文上之體裁。餘九部從其經文所載之別事而立名。
